Nick Zimmermann (DF), 2025-05-20:
Tak for det.
Dansk Folkepartis holdning på det her område er jo sådan set klokkeklar.
Man må sige, at vi har debatteret det meget flittigt på det seneste, og det har vi jo, fordi vi står i en energipolitisk blindgyde, som i høj grad er skabt af regeringen og et flertal, der hellere vil høste international applaus på klimatopmøder end at sikre danske familier og virksomheder en stabil, billig og sikker energiforsyning.
Over de senere år er elpriserne jo stukket af, og danske familier betaler tårnhøje regninger, mens virksomheder i øvrigt kæmper for at holde sig nogenlunde oven vande.
Derfor virker det også så underligt, at regeringen imens klapper sig selv på skulderen og insisterer på, at vi skal holde fast i en ambition om at være et grønt foregangsland, koste, hvad det koste vil.
Men det er jo ikke politik, når det går over i at blive fanatisme, og når det er danskerne, der skal betale prisen for det.
Der må jeg bare sige, at vi i Dansk Folkeparti siger klart nej.
Altså, vi ønsker ikke, at Danmark skal være et grønt foregangsland.
Vi ønsker, at vi skal være et forsyningssikkert land.
Derfor siger vi jo også, at vi bliver nødt til at satse på dansk olie og gas, ikke bare på lidt længere sigt, ikke bare til 2050, men så længe der er noget at hente.
Jeg finder det fuldstændig ubegribeligt, at regeringen og flere partier her i salen i dag ønsker at lade Nordsøens rigdomme blive i undergrunden og samtidig gøre os mere afhængige af olie fra Saudi-Arabien og gas fra Putin.
Vi ser det ikke bare som naivt, vi ser det som værende direkte farligt.
Så lad os sige det helt ærligt: Der er ikke en eneste god grund til at stoppe olie- og gasproduktionen i Danmark.
Det gavner ikke klimaet, for vi kommer jo stadig til at skulle bruge olie og gas.
»Folketinget konstaterer, at Danmarks energiforsyning på nuværende tidspunkt ikke er tilstrækkelig rustet til fremtiden.
Folketinget efterspørger regeringens svar på, hvad der skal være den stabiliserende faktor i dansk energiforsyning, og i den sammenhæng finder Folketinget det positivt, at man anslår en mere teknologineutral tone, heriblandt ved at lade atomkraft indgå som en mulig løsning.
Folketinget minder regeringen om, at energipolitik er sikkerhedspolitik.
Folketinget udtrykker derfor bekymring for, at dansk forsyningssikkerhed er ude af egne hænder, fordi regeringen forlader sig på andre landes strømproduktion, når vinden ikke blæser og solen ikke skinner.
Elnettet har en høj andel af volatil elproduktion, og dette er vigtigt at holde for øje, når man skal finde fremtidige løsninger, der vil gøre et i forvejen ustabilt elmarked endnu mere utilregneligt.
Folketinget hilser det desuden velkommen, at regeringen efter betydeligt borgerligt og folkeligt pres i praksis har sat forbuddet mod atomkraft fra 1985 ud af kraft.«
Her til slut må jeg bare sige, at det jo ikke kun er i Danmark, at vi har den her diskussion, for se bare de andre lande, som vi jo virkelig halter bag.
Jeg kunnet finde frem til, at man i de seneste valgkampe både i Sverige og i Finland og i Frankrig har haft diskussionen om forsyningssikkerhed, og i alle tre lande har man investeret massivt i atomkraft som en stabil, CO 2 -fri og fremtidssikret energikilde, netop fordi man ønsker at være selvforsynende med olie, med gas og med elektricitet.
Og der er man nødt til at tage alle muligheder i brug.
Det gælder naturligvis også atomkraft.